Bermula ‘mantap’
Liga Premier 2021 KEMENANGAN yang tidak dijangka telah dilakarkan oleh Sarawak United FC ketika menentang Kedah Darul Aman FC (KDA) dalam pertembungan persahabatan pra-musim yang berlangsung baru-baru ini.Pada aksi pra-musim itu, Sarawak United berjaya menewaskan pasukan dari Liga Super, Kedah dengan jaringan 2-1. Ironinya, jika dilihat di atas kertas, Kedah merupakan antara pasukan yang digeruni dalam kancah Liga Malaysia berikutan beberapa pemain berpengalaman dan struktur pasukan yang dilihat agak mantap. Namun, ia tidak sedikit pun memberi tekanan kepada Sarawak United yang berjaya membawa kemenangan dalam perlawanan kali ini sekali gus sebagai ‘tonik’ sebelum aksi sebenar pada hujung minggu ini. Gol pasukan Sarawak United dijaringkan oleh Gopi Rizqi dan Tommy Mawat Bada manakala gol saguhati KDA dijaringkan oleh Rabih Ataya. Dengan kemenangan yang dilakarkan itu, bakal menyuntik semangat Sarawak United untuk menghadapi musim 2021 dengan cemerlang. Terdahulu, Sarawak United dilihat membawa masuk beberapa pemain berpengalaman dan ternama untuk menyasarkan layak ke Liga Super musim 2022 nanti. Oleh ASYRAF HALIM  
See author's posts
